Upravni odjel za gospodarstvo

KLASA: 324-07/17-01/20

URBROJ: 2125/1-03-17-04

Gospić, 21. rujna 2017. godine

ŽUPANIJSKA SKUPŠTINA

- o v d j e -

**PREDMET**: Prijedlog Rješenja o imenovanju predsjednice i članova Stručnog povjerenstva za davanje koncesije za izgradnju distribucijskog sustava i distribuciju plina na području Ličko-senjske županije

**PRAVNI TEMELJ**: Članak 14. stavak 2. i 16. Zakona o koncesijama („NN“ br. 69/17), članak 36. Zakona o tržištu plina („NN“ br. 28/13, 14/14 i 16/17), članak 19. i 84. Statuta Ličko-senjske županije („Županijski glasnik“ br. 11/09, 13/09 – ispravak, 21/09, 9/10, 22/10 – pročišćeni tekst, 4/12 i 6/13- pročišćeni tekst)

**NADLEŽNOST ZA DONOŠENJE**: Županijska skupština

**PREDLAGATELJ:** Odbor za izbor i imenovanje

**NOSITELJ IZRADE:** Upravni odjel za gospodarstvo

**IZNOS POTREBNIH FINANCIJSKIH SRESTAVA**: Za izvršenje ove Odluke nije potrebno osigurati financijska sredstva.

**OBRAZLOŽENJE:**

Na davanje koncesije za distribuciju plina primjenjuje se Zakon o koncesijama i Zakon o tržištu plina.

Zakonom o koncesijama propisana je obveza imenovanja stručnog povjerenstva, čiji je zadatak suradnja s davateljem koncesije (obavljanje pripremnih radnji za davanje koncesije) i nadležnim odvjetništvom prilikom provedbe postupka davanja koncesije

Državno odvjetništvo traži primjenu odredbi iz Zakona o koncesijama za radnje koje nisu riješene posebnim zakonom.

Zakon o koncesijama propisuje da članovi povjerenstva moraju biti pravne, ekonomske, tehničke i druge odgovarajuće struke, ovisno o predmetu i značajkama koncesije i da najmanje jedan član mora biti s certifikatom iz javne nabave te da povjerenstvo mora imati neparan broj članova.

Zakonom o tržištu plina u članku 36. stavku 1. utvrđeno jer da za područje ili dio područja jedinice područne (regionalne) samouprave gdje postoji distribucijski sustav predstavničko tijelo jedinice područne (regionalne) samouprave, u ime jedinice područne (regionalne) samouprave, daje koncesiju za distribuciju plina ako je za to područje javna usluga distribucije plina prevladavajuća, odnosno javni radovi su sporedni uz glavni predmet ugovora, odnosno u stavku 2. da za područje ili dio područja jedinice područne (regionalne) samouprave gdje ne postoji distribucijski sustav, predstavničko tijelo jedinice područne (regionalne) samouprave, u ime jedinice područne (regionalne) samouprave, daje koncesiju za izgradnju distribucijskog sustava.

Sukladno tome, predlaže se donošenje Rješenja o imenovanju članova Stručnog povjerenstva za davanje koncesije za izgradnju distribucijskog sustava i distribuciju plina na području Ličko-senjske županije

**P R O Č E L N I C A**

Ana Rukavina-Stilinović, univ.spec.oec., v.r.

ŽUPANIJSKA SKUPŠTINA

KLASA: 324-07/17-01/20

URBROJ: 2125/1-01-17-

Gospić, \_\_\_\_\_\_\_\_\_\_\_\_\_ 2017. godine

Na temelju članka 14. stavka 3. i 16. Zakona o koncesijama („NN“ br. 69/17), članka 36. Zakona o tržištu plina („NN“ br. 28/13, 14/14 i 16/17) te članka 19. i 84. Statuta Ličko-senjske županije („Županijski glasnik“ br. 11/09, 13/09 - ispravak, 21/09, 9/10, 22/10 -pročišćeni tekst, 4/12, 4/13 i 6/13 - pročišćeni tekst), Županijska skupština Ličko-senjske županije na III. sjednici održanoj \_\_\_\_\_. rujna 2017. godine, donijela je

**R J E Š E N J E**

**o imenovanju članova Stručnog povjerenstva**

**za davanje koncesije za izgradnju distribucijskog sustava i distribuciju plina**

**na području Ličko-senjske županije**

**I.**

U Stručno povjerenstvo za davanje koncesije za izgradnju distribucijskog sustava i distribuciju plina na području Ličko-senjske županije (u daljnjem tekstu: Stručno povjerenstvo) imenuju se:

1. Ana Milinković Rukavina, mag.iur. - za pregled i ocjenu ponuda te pripremu ugovora i ocjenu pravnih akata, suradnju na izradi studije gospodarske opravdanosti te usklađenosti s prostorno planskom dokumentacijom,
2. Sanja Rukavina, dipl.ing.agr. – za pregled i ocjenu ponuda, izradu dokumentacije za nadmetanje, suradnju na izradi studije gospodarske opravdanosti te pripremu ostalih akata sukladno Zakonu o koncesijama i Zakonu o javnoj nabavi,
3. Kata Zdunić, struč.spec.ing.agr. - za pregled i ocjenu ponuda, izradu dokumentacije za nadmetanje te pripremu ostalih akata sukladno Zakonu o koncesijama i Zakonu o javnoj nabavi,
4. Joso Marković, dipl. ing. – za sudjelovanje u pregledu i ocjeni ponuda te ocjeni tehničkog dijela ponuda na području jedinica lokalne samouprave,
5. Nenad Janković, dipl.ing.stroj. – za sudjelovanje u pregledu i ocjeni ponuda te ocjeni tehničkog dijela ponuda na području jedinica lokalne samouprave.

**II.**

Zadaci Stručnog povjerenstva su:

- suradnja s davateljem koncesije pri izradi studije opravdanosti davanja koncesije, odnosno analize davanja koncesije, pri pripremi utvrđivanja uvjeta za davanje koncesije određenih posebnim zakonom i izradi dokumentacije za nadmetanje te pri definiranju uvjeta sposobnosti i kriterija za odabir najpovoljnije ponude,

- analiza koncesije za radove i koncesije za usluge radi utvrđivanja sadržava li koncesija i obilježja javno-privatnog partnerstva u skladu s člankom 26. Zakona o koncesijama (dalje: Zakona),

- pregled i ocjena pristiglih ponuda i/ili zahtjeva za sudjelovanje, u skladu s pravilima postupka davanja koncesije,

- prije sklapanja ugovora o koncesiji, utvrđivanje prijedloga odluke o davanju koncesije, prijedloga odluke o izmjeni odluke o davanju koncesije, prijedloga odluke o poništenju postupka davanja koncesije, prijedloga odluke o izmjeni odluke o poništenju postupka davanja koncesije te obrazloženja tih prijedloga,

- prije početka postupka davanja koncesije, obavještavanje nadležnog državnog odvjetništva o namjeri davanja koncesije čija djelatnost će se obavljati na nekretnini u vlasništvu Republike Hrvatske ili koncesije koja se odnosi na opće dobro ili drugo dobro za koje je zakonom određeno da je dobro od interesa za Republiku Hrvatsku, a nadležno državno odvjetništvo će na temelju svojih evidencija izvijestiti stručno povjerenstvo za koncesiju ako su u tijeku upravni ili sudski postupci ili ako postoje druge zapreke za pokretanje postupka davanja koncesije, u okviru nadležnosti državnog odvjetništva,

- predlaganje vrste i vrijednosti pojedinog jamstva,

- za koncesije iz područja javne infrastrukture procijenjene vrijednosti jednake ili veće od praga iz članka 4. stavka 4. Zakona, provodi se analiza utjecaja davanja koncesije na javni dug Republike Hrvatske,

- obavljanje svih ostalih radnji potrebnih za provedbu postupka davanja koncesije.

Stručno povjerenstvo za koncesiju prestaje s radom sklapanjem ugovora o koncesiji odnosno izvršnošću odluke o poništenju postupka davanja koncesije.

**III.**

Ovim Rješenjem van snage stavlja se Rješenje o osnivanju i imenovanju Stručnog povjerenstva za davanje koncesije za izgradnju distribucijskog sustava i distribuciju plina na području Ličko-senjske županije („Županijski glasnik“ br. 13/10 i 21/13).

**IV.**

Ovo Rješenje stupa na snagu danom donošenja, a objavit će se u „Županijskom glasniku“ Ličko-senjske županije.

**P R E D S J E D N I C A**

Nada Marijanović, mag.ing.silv., v.r.